Document ID: 32005R0793

ΚΑΝΟΝΙΣΜΌΣ (ΕΚ) αριθ. 793/2005 ΤΗΣ ΕΠΙΤΡΟΠΉΣ
της 26ης Μαΐου 2005
για προκήρυξη ειδικής διαρκούς δημοπρασίας για τη μεταπώληση στην εσωτερική αγορά περίπου 7 783 τόνων ρυζιού paddy που κατέχονται από μακρού χρόνου από τον ελληνικό οργανισμό παρέμβασης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1785/2003 του Συμβουλίου, της 29ης Σεπτεμβρίου 2003, περί κοινής οργανώσεως της αγοράς του ρυζιού (1), και ιδίως το άρθρο 7 παράγραφοι 4 και 5,
Εκτιμώντας τα ακόλουθα:
(1)
Ο κανονισμός (ΕΟΚ) αριθ. 75/91 της Επιτροπής (2), έχει καθορίσει τις διαδικασίες και τους όρους πώλησης ρυζιού paddy από τους οργανισμούς παρέμβασης.
(2)
Ο ελληνικός οργανισμός παρέμβασης κατέχει από μακρού χρόνου ρύζι paddy. Πρέπει να πωληθεί στην κοινοτική αγορά μία ποσότητα περίπου 7 783 τόνων. Αυτή η πώληση πρέπει να πραγματοποιηθεί σύμφωνα με τον κανονισμό (ΕΟΚ) αριθ. 75/91.
(3)
Ωστόσο, λαμβάνοντας υπόψη τη μακρόχρονη περίοδο αποθεματοποίησης και την αλλοίωση της ποιότητας του προϊόντος η οποία απορρέει από αυτή, πρέπει να υπάρξει παρέκκλιση από το άρθρο 5 παράγραφος 1 του κανονισμού (ΕΟΚ) αριθ. 75/91 και να καθοριστεί η ελάχιστη τιμή πώλησης για κάθε μία από τις σχετικές παρτίδες με βάση τα ειδικά χαρακτηριστικά τους, σύμφωνα με τις διατάξεις του άρθρου 2 παράγραφος 3 στοιχείο δ) του κανονισμού (ΕΟΚ) αριθ. 3597/90 της Επιτροπής, της 12ης Δεκεμβρίου 1990, σχετικά με τους κανόνες λογιστικής καταχώρισης για τα μέτρα παρέμβασης που συνεπάγεται η αγορά, η αποθεματοποίηση και η πώληση γεωργικών προϊόντων από τους οργανισμούς παρέμβασης (3).
(4)
Λαμβάνοντας υπόψη την ποιότητα και τα χαρακτηριστικά του ρυζιού που τίθεται σε πώληση, πρέπει να ληφθούν μέτρα ώστε ο προσφέρων να μπορεί να εκτιμήσει την ποιότητα του ρυζιού πριν από την υποβολή των προσφορών. Κρίνεται επίσης σκόπιμο να προβλεφθεί ότι οι προσφορές πρέπει να αφορούν ολόκληρη παρτίδα.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο ελληνικός οργανισμός παρέμβασης προβαίνει, με τους όρους που καθορίζονται από τον κανονισμό (ΕΟΚ) αριθ. 75/91, σε ειδική διαρκή δημοπρασία για τη μεταπώληση στην εσωτερική αγορά περίπου 7 783 τόνων ρυζιού paddy που κατέχονται από αυτόν.
Άρθρο 2
Κατά παρέκκλιση από το άρθρο 5 παράγραφος 1 του κανονισμού (ΕΚ) αριθ. 75/91, οι ελάχιστες τιμές που πρέπει να τηρηθούν καθορίζονται σε:
-
Παρτίδα αριθ. 1
Τιμή 84,00 EUR/τόνο περίπου 1 593 τόνων
Αποθεματοποιητής: Μύλλοι Γιαννιτσών ΑΒΕΕ
Αποθήκη Κουγιουμτζίδου 5, GR-58100 Γιαννιτσά - σιλό αριθ. 4
-
Παρτίδα αριθ. 2
Τιμή 50,00 EUR/τόνο περίπου 1 553 τόνων
Αποθεματοποιητής: Μύλλοι Γιαννιτσών ΑΒΕΕ
Αποθήκη Κουγιουμτζίδου 5, GR-58100 Γιαννιτσά - σιλό αριθ. 5
-
Παρτίδα αριθ. 3
Τιμή 74,00 EUR/τόνο περίπου 1 044 τόνων
Αποθεματοποιητής: Μέγας Αλέξανδρος ΑΒΕΕ
Αποθήκη Κουγιουμτζίδου 5, GR-58100 Γιαννιτσά - σιλό αριθ. 5
-
Παρτίδα αριθ. 4
Τιμή 74,00 EUR/τόνο περίπου 1 571 τόνων
Αποθεματοποιητής: Μύλλοι Γιαννιτσών ΑΒΕΕ
Αποθήκη Κουγιουμτζίδου 5, GR-58100 Γιαννιτσά - σιλό αριθ. 7
-
Παρτίδα αριθ. 5
Τιμή 74,00 EUR/τόνο περίπου 790 τόνων
Αποθεματοποιητής: Μύλλοι Γιαννιτσών ΑΒΕΕ
Αποθήκη Κουγιουμτζίδου 5, GR-58100 Γιαννιτσά - σιλό αριθ. 8
-
Παρτίδα αριθ. 6
Τιμή 124,00 EUR/τόνο περίπου 1 075 τόνων
Αποθεματοποιητής: Μύλλοι Γιαννιτσών ΑΒΕΕ
Αποθήκη Κουγιουμτζίδου 5, GR-58100 Γιαννιτσά - σιλό αριθ. 9.
Άρθρο 3
1. Κατά παρέκκλιση από την παράγραφο 2 του άρθρου 3 του κανονισμού (ΕΟΚ) αριθ. 75/91, οι υποβαλλόμενες προσφορές πρέπει να αφορούν ολόκληρη παρτίδα.
2. Κατά παρέκκλιση από την παράγραφο 1 του άρθρου 13 του κανονισμού (ΕΟΚ) αριθ. 75/91, οι προσφορές συντάσσονται με αναφορά στην πραγματική ποιότητα της παρτίδας στην οποία αφορά η προσφορά.
Άρθρο 4
1. Η προκήρυξη της δημοπρασίας περιλαμβάνει την κατά προσέγγιση περιγραφή των ποιοτικών χαρακτηριστικών κάθε παρτίδας ρυζιού που τίθεται σε πώληση σύμφωνα με τα αποτελέσματα των τελευταίων αναλύσεων που πραγματοποιήθηκαν.
2. Η προκήρυξη της δημοπρασίας προβλέπει τη δυνατότητα για τον προσφέροντα να προβεί σε εκ των προτέρων ανάλυση των ποιοτικών χαρακτηριστικών του ρυζιού, το οποίο αποτελεί αντικείμενο της πώλησης και προσδιορίζει τον τόπο όπου είναι αποθηκευμένο το εμπόρευμα. Η ανάλυση πρέπει να πραγματοποιηθεί από τον προσφέροντα πριν από την υποβολή της προσφοράς, μέσω δειγματοληψίας στην αποθήκη.
3. Κατά τη στιγμή της παραλαβής του εμπορεύματος, ο υπερθεματιστής δεν δύναται να αμφισβητήσει την ποιότητα και τα χαρακτηριστικά του ρυζιού paddy.
Άρθρο 5
1. Η προθεσμία υποβολής των προσφορών για την πρώτη μερική δημοπρασία καθορίζεται στις 7 Ιουνίου ώρα 12:00 (ώρα Αθηνών).
2. Η προθεσμία υποβολής των προσφορών για την τελευταία μερική δημοπρασία λήγει στις 21 Ιουλίου ώρα 12:00 (ώρα Αθηνών).
3. Οι προσφορές πρέπει να κατατεθούν στον ελληνικό οργανισμό παρέμβασης:
ΟΠΕΚΕΠΕ
Αχαρνών 241
GR-10466 Αθήνα
Τηλ. (30-210) 212 46 86 και 212 47 88
Φαξ (30-210) 212 47 91
Άρθρο 6
Κατά παρέκκλιση από το άρθρο 19 του κανονισμού (ΕΟΚ) αριθ. 75/91, ο ελληνικός οργανισμός παρέμβασης ανακοινώνει στην Επιτροπή, το αργότερο την Τρίτη της επόμενης εβδομάδας μετά τη λήξη της προθεσμίας για την κατάθεση των προσφορών, ηλεκτρονικώς, τις ποσότητες που πουλήθηκαν και την τιμή πώλησης των διαφόρων παρτίδων.
Άρθρο 7
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Μαΐου 2005.

Labels: 3
18
17